R100 - R250 (50,497)
R250 - R500 (32,117)
On special (2,843)
Laat U Koninkryk Kom (Afrikaans, Paperback)
Gebede vir 'n Vrou se Hart (Afrikaans, Hardcover) Die Pos | News | Boeremusiek vloei in sy are
Boeremusiek vloei in sy are
02 March 2018 l Ronél van Jaarsveld l Views: 159 l 21 days ago
Boere-musiek-legende Danie Grey toor vrolike klanke op uit dié klein traporreltjie.
Huppelende boeremusieknote klink op vanuit Danie Grey se woonstel as hy agter sy blou serfyntjie inskuif.
Grey, ’n inwoner van Modimolle, is onlangs vereer vir sy lewenslange bydrae tot boeremusiek. Hy het ook ’n legende status-toekenning ontvang vir “sy onskatbare bydrae tot boere-musiek”.
Boeremusiek loop meer as drie geslagte deur Grey se are. Sy oupa Danie Grey se naam is in hul geslagregister as Danie Konsertina opgeteken en sy vrou as Grieta Huisorrel. “My pa, wat ’n deeltydse musiekonderwyser was, het meer van klassieke musiek gehou en het orrel gespeel. Ons het gereeld musiekaande in die ou plaashuis op die hoëveld gehou,” het hy gemoedelik vertel.
Dié einste Grey-voorgeslagte loer deesdae in hul Sondag-bestes vanaf die vergeelde foto’s teen sy mure. Sy interessante huis is gevul met geskiedkundige foto’s, aandenkings en items van vervloë jare. In die sitkamer staan ’n His Master’s Voice-platespeler in ’n fyn afgewerkte rooshoutkas. Dié platespeler speel nog steeds 78-spoed plate. Die serfyntjie, oftewel traporreltjie, is een van net drie in die land, vertel hy.
Grey het einde verlede jaar ’n CD vrygestel wat in die NG Oos-gemeente in die dorp opgeneem is. Hy het saam met Santie Henn as orrelis en Mareli Benadé, wat dwarsfluit speel, gewerk. Die CD, Goeie Tyding Klanke, bevat geestelike snitte. Grey het reeds 11 CD’s en ’n aantal DVD’s uitgegee. Hy neem in April nóg ’n CD op.
Sy groot liefde is die boerekonsertina. Hy verduidelik dat die Engelse konsertina ’n fyner stem het teenoor die boerekonsertina se warmer klank. Grey vertel dat hy saam met die Oudag Orkes, waarvan hy baie jare lank deel was, deur Switserland, Hongarye, Duitsland en Oostenryk getoer het. Die Suid-Afrikaanse boeremusiek het ’n warm ontvangs gehad. “Die polka is afkomstig uit Skandinawië en die seties uit Skotland. Dit is nie vir hulle vreemde klanke nie,” het hy verduidelik.
Grey tree steeds gereeld op. Volgens hom is daar ’n groot vraag na optredes van boeremusiekorkeste in die stad. “Ek speel plaaslik saam met oom Basie Knoetze wat al 94 jaar oud is en nog ander inwoners in die Bosveld Boereorkes.”